สผ.ส่งซิกแผน5ปีชะลอซื้อกิจการ
พัฒนาทรัพย์เดิมเพิ่มผลผลิตไตรมาส3ยอดขายพุ่ง-ราคานิ่ง
18 ต.ค. 2555

พัฒนาทรัพย์เดิมเพิ่มผลผลิตไตรมาส3ยอดขายพุ่ง-ราคานิ่ง
ปตท.สผ. ส่งซิกชะลอซื้อกิจการ ย้ำพร้อมดูแลฐานะการเงินให้แข็งแกร่ง มีเงินสด 600 ล้านเหรียญ ผลงานไตรมาส 3 ปริมาณขายเพิ่ม 
น.ส.เพ็ญจันทร์ จริเกษม รองกรรมการผู้จัดการใหญ่ กลุ่มการเงินและการบัญชี บริษัท ปตท.สำรวจและผลิตปิโตรเลียม (PTTEP) เปิดเผยว่า ขณะนี้บริษัทอยู่ระหว่างจัดทำแผนลงทุนระยะ 5 ปีข้างหน้า ซึ่งในปลายปีนี้จะได้ข้อสรุป
อย่างไรก็ตาม ในการจัดทำแผนก็ได้มีการกำหนดหลักการไว้ว่าจะลดน้ำหนักการลงทุนในการเข้าซื้อกิจการ แต่จะหันมามุ่งเน้นการพัฒนาและสำรวจสินทรัพย์ที่มีอยู่ เพื่อเปลี่ยนให้เป็นปริมาณการผลิตเพิ่มขึ้น ซึ่งตามแผนของบริษัทนั้นตั้งเป้าว่าภายในปี 2563 ปริมาณการผลิต ปิโตรเลียมของบริษัทจะเพิ่มขึ้นเป็น 9 แสนบาร์เรลเทียบเท่าน้ำมันดิบต่อวัน 
ทั้งนี้ ตามแผนปริมาณการผลิตที่ 9 แสนบาร์เรลเทียบเท่าน้ำมันดิบต่อวัน จะมาจากการเข้าซื้อกิจการ 3 แสนบาร์เรลเทียบเท่าน้ำมันดิบต่อวัน เมื่อชะลอซื้อกิจการก็จะทำให้ไม่เป็นไปตามเป้าหมาย ดังนั้นบริษัทจะหันมามุ่งเน้นพัฒนาสินทรัพย์ที่มีอยู่เป็นหลัก 
“น้ำหนักในการซื้อกิจการคงจะลดลง เว้นแต่ว่าเป็นโอกาสที่ดีจริงสามารถให้ผลผลิตในระยะสั้น 23 ปีก็จะเข้าไปลงทุน” น.ส.เพ็ญจันทร์กล่าว
สำหรับฐานะการเงินของบริษัท ณ สิ้นไตรมาส 3 สัดส่วนหนี้สินต่อทุน (ดี/อี) ขึ้นมาอยู่ที่ระดับ 0.7 เท่า ซึ่งเกินเป้าหมายที่กำหนดว่าจะอยู่ที่ 0.5 เท่า หลังเข้าซื้อกิจการ บริษัท โคฟ เอนเนอร์ยี แต่เชื่อว่าเหตุการณ์เช่นนี้จะเกิดขึ้นในระยะสั้นเท่านั้น เพราะขณะนี้บริษัทอยู่ในระหว่างดำเนินการเพิ่มทุนและจะขออนุมัติต่อที่ประชุมวิสามัญผู้ถือหุ้นในวันที่ 29 ต.ค.นี้ ซึ่งเมื่อการเพิ่มทุนสำเร็จ ดี/อี ของบริษัทก็จะลดลงมาอยู่ที่ 0.5 เท่า
นอกจากนี้ บริษัทได้รักษาสภาพคล่องไว้ประมาณ 600 ล้านเหรียญสหรัฐ เพื่อใช้ในการดำเนินกิจการ หรือรองรับโครงการลงทุน ดังนั้นอยากให้สบายใจว่าบริษัทมีการควบคุมวินัยทางการเงินซึ่งดำเนินการมาเป็นปกติ และยิ่งมีการซื้อกิจการยิ่งมีความเข้มงวดวินัยด้านการเงิน และบริษัทได้ชี้แจงแก่ผู้จัดอันดับเครดิตให้กับบริษัทแล้ว ไม่มีอะไรที่จะต้องเป็นกังวล
ผลประกอบการในไตรมาส 3 นี้ยังมีทิศทางที่ดี แม้ว่าราคาขายจะใกล้เคียงกับงวดก่อนหน้า แต่ปริมาณการขายมีการเพิ่มขึ้น 10% และทั้งปีคาดว่าปริมาณการขายจะโต 4% จากปีก่อนหน้าที่มีปริมาณการขายปิโตรเลียม 2.65 แสนบาร์เรล
บล.ทิสโก้ คาดว่า ไตรมาส 3 PTTEP จะมีกำไรสุทธิ 1.82 หมื่นล้านบาท เพิ่มขึ้น 10% จากไตรมาสก่อนหน้าจากปริมาณการขายที่เพิ่มขึ้น